Document ID: 32014R0945

KOMISIJAS ĪSTENOŠANAS REGULA (ES) Nr. 945/2014
(2014. gada 4. septembris),
ar ko nosaka īstenošanas tehniskos standartus attiecībā uz attiecīgajiem pienācīgi diversificētiem indeksiem saskaņā ar Eiropas Parlamenta un Padomes Regulu (ES) Nr. 575/2013
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām un ar ko groza Regulu (ES) Nr. 648/2012 (1), un jo tās 344. panta 1. punkta trešo daļu,
tā kā:
(1)
Saskaņā ar Regulas (ES) Nr. 575/2013 344. panta 4. punktu akciju indeksa nākotnes līguma, kuru saskaņā ar minēto pantu pielīdzina atsevišķam kapitāla vērtspapīram, specifisko risku var neņemt vērā, ja minēto akciju indeksu tirgo biržā un tas ir attiecīgs pienācīgi diversificēts indekss.
(2)
Ja biržā tirgots akciju indeksa nākotnes līgums ir pienācīgi diversificēts, var uzskatīt, ka šāds akciju indekss nerada specifisko risku. Uzskata, ka tas tā ir, ja indeksā iekļauti vismaz 20 kapitāla vērtspapīri, ja neviena ietilpstošā struktūra nepārstāv vairāk kā 25 % no kopējā indeksa un 10 % no lielākajiem kapitāla vērtspapīriem (noapaļojot kapitāla vērtspapīru skaitu līdz nākamajam augstākajam naturālajam skaitlim) ir mazāk nekā 60 % no kopējā indeksa. Turklāt indeksā jāietilpst kapitāla vērtspapīriem no vismaz valsts tirgus un starp tiem jābūt vismaz četru no turpmāk minētajām nozarēm - naftas un gāzes, pamatmateriālu, rūpniecības preču, patēriņa preču, veselības aprūpes, patērētāju pakalpojumu, telekomunikāciju, komunālo pakalpojumu, finanšu un tehnoloģiju nozares - kapitāla vērtspapīriem.
(3)
Ņemot vērā to, ka Regulas (ES) Nr. 575/2013 344. panta 4. punktā ir norāde uz “attiecīgajiem” atbilstīgajiem indeksiem, pēc kritērijiem atbilstīgu akciju indeksu noteikšanai tika novērtēti tikai tie akciju indeksi, kas attiecas uz finanšu iestādēm Savienībā.
(4)
Šīs regulas pamatā ir īstenošanas tehnisko standartu projekts, ko Komisijai iesniegusi Eiropas Banku iestāde.
(5)
Eiropas Banku iestāde ir veikusi atklātu sabiedrisko apspriešanu par īstenošanas tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1093/2010 (2) 37. pantu izveidotās Banku nozares ieinteresēto personu grupas atzinumu,
IR PIEŅĒMUSI ŠO REGULU.
1. pants
Akciju indeksi Regulas (ES) Nr. 575/2013 344. panta piemērošanas nolūkā
To akciju indeksu saraksts, kuriem var piemērot Regulas (ES) Nr. 575/2013 344. panta 4. punkta otro teikumu, ir sniegts pielikumā.
2. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 4. septembrī

Labels: 2
3